Bedo ki jo maraco balo kit mabeco.
Me gwokke wek pe wabal kitwa mabeco, omyero pe wamar bedo cok tutwal ki jo ma gitimo jami maraco. Man kwako jo ma pe gubedo luye ma gitimo jami maraco kacel ki jo ma giwacci giworo Jehovah ento gituro cikke akaka. Ka jo magi ma giwacci gibedo Lukricitayo-ni gitimo bal madongo dok pe gingut, ci omyero pe wamedde ki bedo kacel kwedgi. (Rom. 16:17, 18) Ka wabedo kacel ki jo ma pe gilubo cik pa Lubanga, ci watwero cako bedo ki cwiny me timo jami maraco calo gin wek gujolwa i kingi. Me labolle, ka wabedo kacel ki jo ma maro tim tarwang, wan bene wabedo i atematema me donyo i tim tarwang. Meno aye gin mutimme i kom omege ki lumege mogo pien pe gungut. (1 Kor. 5:11-13) Ka pe gungut, kwogi bibedo marac adada kit ma Petero owaco kwede.
Wun lurema ka wutiyo gin ducu ma acikowu.
Yecu Kricito oyero jo ma myero gubedo lureme macok ki diro. Yecu oyero lureme magi ki i kin jo ma lugen ma gulubo kore dok gutiyo pi Lubanga Jehovah ki cwinygi ducu. Tika in bene iyero luremi macok ki i kin jo ma gitiyo pi Jehovah ki cwinygi ducu? Pingo man pire tek? Mar ma omege ki lumege gitye kwede pi Lukricitayo luwotgi twero konyowa me doko Lukricitayo muteggi. Oromo bedo ni itye dano ma pud tidi ma tye ka moko tamme i kom gin ma myero etim ki kwone. Pud dong bibedo me ryeko ya ka ibedo kacel ki luye luwoti ma gutiyo pi Jehovah pi kare malac dok gitute me dongo cwiny me note i kacokke! Pi mwaki mapol mukato angec, oromo bedo ni gukato ki i pekki mapol mapatpat i kwogi dok gukanyo ariya mapatpat i ticgi pi Lubanga Jehovah. Jo ma kit magi giromo konyi me yero yo me kwo ma pud dong ber loyo. Ka ibedo kwedgi, gin giromo konyi moko tam me ryeko ki dok me doko Lakricitayo muteggi i yo me cwiny.
Wucung matek i nyime [Catan] pi niye.
I lokke kacel ki ticce, Yecu Kricito odongo niye pa lupwonnyene i kare ma en tye i lobo kany. (Mar. 11:20-24) Omyero walub lanenne pien ka wakonyo jo mukene me dongo niyegi man bene jingo niyewa. (Car. 11:25) I ticci me tito kwena maber ki dok me pwonyo jo mukene, nyut ni Lubanga Jehovah tye ada, en paro piwa, ki dong ni Baibul obedo Lok pa Lubanga. Kony omege ki lumege me jingo niyegi. Ka ngat mo i kingi tye ki akalakala, ma gwok nyo ocako nguru i kom omege ma kicimogi me telo kacokke, pe ibed ka weyogi aweya. Ma ka meno, konygi ki diro dok wek gutim jami ma konyogi me dongo niyegi. (Juda 22, 23) Ka pud itye latin kwan dok kipwonyowu ni kwo ocakke pire kene, bed ki tekcwiny me tito pi niyeni i kom cwec